C 160/20
EL
Επίσημη Εφημερίδα της Ευρωπαϊκής Ένωσης
13.4.2022
Συμπεράσματα του Συμβουλίου με θέμα: Ενίσχυση των διαπολιτιστικών ανταλλαγών μέσω της κινητικότητας των καλλιτεχνών και των επαγγελματιών στους τομείς του πολιτισμού και της δημιουργίας, και μέσω της πολυγλωσσίας στην ψηφιακή εποχή (2022/C 160/07)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
ΕΚΤΙΜΩΝΤΑΣ ΟΤΙ:
1.
Η πολιτισμική και γλωσσική πολυμορφία είναι εγγενής στην Ευρωπαϊκή Ένωση και στις θεμελιώδεις αξίες της.
Συμβάλλει στην άνθηση της δημιουργικότητας, της δημιουργικής ελευθερίας, των πολιτιστικών ανταλλαγών, καθώς και στην ποικιλία και την ποιότητα της πολιτιστικής και καλλιτεχνικής προσφοράς για όλους τους Ευρωπαίους.
Προωθεί την αμοιβαία κατανόηση και τον σεβασμό των πολιτισμών και των γλωσσών και αποτελεί κοινή κληρονομιά, πλούτο, δύναμη και ιδιαίτερο χαρακτηριστικό των σχέσεων εντός της Ευρώπης και με τον υπόλοιπο κόσμο·
2.
Είναι σημαντικό να ενθαρρυνθούν η κινητικότητα και οι ανταλλαγές μεταξύ ευρωπαίων καλλιτεχνών και επαγγελματιών στους τομείς του πολιτισμού και της δημιουργίας και ευρωπαϊκών πολιτιστικών οργανισμών, τόσο σε εθνικό όσο και σε ευρωπαϊκό επίπεδο, όπως κατοχυρώνεται στο πρόγραμμα «Δημιουργική Ευρώπη», ιδίως στον απόηχο της κρίσης λόγω της πανδημίας COVID-19.
Είναι επίσης σημαντικό να υποστηριχθούν η πρόσβαση στον πολιτισμό και η κυκλοφορία των πολιτιστικών έργων εντός της Ευρώπης, πράγμα που θα εμπλουτίσει τη ζωή μας ατομικά και συλλογικά·
3.
Η κινητικότητα των καλλιτεχνών και των επαγγελματιών στους τομείς του πολιτισμού και της δημιουργίας θα πρέπει να διευκολυνθεί όχι μόνο μεταξύ των ευρωπαϊκών πολιτιστικών οργανισμών, αλλά και μεταξύ επιμέρους καλλιτεχνών και επαγγελματιών, σύμφωνα με την εμπειρία που έχει αποκτηθεί από τα πιλοτικά έργα i-Portunus από το 2018.
Η κινητικότητα αυτή τους δίνει τη δυνατότητα να συνεργάζονται και να δημιουργούν από κοινού, να δικτυώνονται, να αποκτούν νέες ικανότητες, δεξιότητες και τεχνικές, να αναζητούν έμπνευση, να προσεγγίζουν νέα κοινά και νέες αγορές και να έχουν πρόσβαση σε νέες ευκαιρίες σταδιοδρομίας.
4.
Ηκινητικότητα των καλλιτεχνών και των επαγγελματιών στους τομείς του πολιτισμού και της δημιουργίας μπορεί να αξιοποιήσει επωφελώς ευκαιρίες, όπως τα προγράμματα φιλοξενίας, και τα ευρωπαϊκά δίκτυα ιδρυμάτων ή φεστιβάλ.
Μπορεί να διευκολυνθεί κυρίως με ολοκληρωμένες, ακριβείς και πολύγλωσσες πληροφορίες σχετικά με τα υφιστάμενα συστήματα κινητικότητας, τη διαθέσιμη βοήθεια και τα προγράμματα που λαμβάνουν υπόψη το συνολικό πλαίσιο κινητικότητας·
5.
Τα ευρωπαϊκά συστήματα κινητικότητας συμβάλλουν στη δημιουργία και την προώθηση συμπράξεων που αποτελούν προϋπόθεση για την υποβολή αίτησης για χρηματοδότηση έργων συνεργασίας στο πλαίσιο του προγράμματος «Δημιουργική Ευρώπη»·
6.
Μια φιλόδοξη πολιτική πολιτισμικής και γλωσσικής πολυμορφίας θα πρέπει να ενσωματώνει πλήρως τα ζητήματα βιωσιμότητας και να αξιοποιεί την τεχνολογική καινοτομία, μεταξύ άλλων στον ψηφιακό τομέα·
7.
Η πολυγλωσσία (1) προωθεί την πολιτισμική πολυμορφία και δημιουργικότητα, μεταξύ άλλων στον τομέα των οπτικοακουστικών μέσων, των μέσων ενημέρωσης και του ψηφιακού περιεχομένου, και επιτρέπει την ευρύτερη πρόσβαση σε διαφορετικές πολιτιστικές προσεγγίσεις, έργα, γνώσεις και ιδέες.
Οι γλωσσικές ικανότητες (γλωσσικός πλουραλισμός (2)) αποτελούν σημαντικό πλεονέκτημα σε ένα παγκοσμιοποιημένο πλαίσιο και συμβάλλουν στην επαγγελματική κινητικότητα και τις ανταλλαγές στους τομείς του πολιτισμού και της δημιουργίας·
8.
Οι επαγγελματίες μεταφραστές, διερμηνείς και εκπαιδευτές γλωσσών συμβάλλουν σημαντικά στην κυκλοφορία έργων τέχνης, γνώσεων και ιδεών, ιδίως για τις λιγότερο διαδεδομένες ευρωπαϊκές γλώσσες, υποστηρίζοντας έτσι την ευρωπαϊκή πολιτισμική πολυμορφία σε καθημερινή βάση·
9.
Οιγλωσσικές τεχνολογίες και οι τεχνολογίες σημασιολογικού ιστού μπορούν να υποστηρίξουν την πολυγλωσσία και τη διαγλωσσική επικοινωνία, καθώς και να συμβάλουν στην εκμάθηση γλωσσών, τη διδασκαλία και την ευαισθητοποίηση· επίσης προσφέρουν χρήσιμα εργαλεία για επαγγελματίες μεταφραστές, λαμβανομένου υπόψη ότι τα εν λόγω εργαλεία δεν μπορούν να υποκαταστήσουν πλήρως την ανθρώπινη μετάφραση και, ως εκ τούτου, το προϊόν τους πρέπει πάντοτε να παρακολουθείται με προσοχή και να προσαρμόζεται με σκοπό την ακρίβεια·
(1) Ορίζεται ως η παρουσία ή συνύπαρξη πολλών γλωσσών σε μια δεδομένη κοινωνία ή περιοχή ή σε ένα δεδομένο μέσο.
(2) Ορίζεται ως η ικανότητα ενός ατόμου να χρησιμοποιεί περισσότερες από μία γλώσσες.